Jopo-luokan haku 2024

Sylvään koulussa aloitti syksyllä 2013 JOPO-luokka, jossa opetus järjestetään 10 oppilaan pienryhmässä. JOPO-toiminnan tarkoituksena on tukea nuoria saamaan peruskoulunsa päätökseen ja ehkäistä koulutuksesta pois jäämistä peruskoulun jälkeen.  JOPO-luokka pyrkii tukemaan nuorta jatko-opintopaikan varmistamisessa. Tavoitteena joustavassa perusopetuksessa on kehittää oppilaan oma-aloitteisuutta, täsmällisyyttä ja vastuuntuntoa sekä sosiaalisia taitoja.

Ryhmässä työntekijöinä toimivat JOPO-opettaja ja tukena tarvittaessa erityisopettaja. Lisäksi tukena ovat rehtori, opinto-ohjaaja, koulun sosiaalityöntekijä ja terveydenhoitaja ja tarvittaessa muut toimijat.

JOPO-luokkien oppilaat noudattavat perusopetuksen opetussuunnitelman perusteita, mutta opetusjärjestelyt poikkeavat perinteisestä.  Ryhmän opetus järjestetään osaksi koulussa, osaksi työpaikoilla tai muissa oppimisympäristöissä ohjattuna opiskeluna.

Poikkeuksellisesti joustavan perusopetuksen toimintaan voidaan ottaa myös erityisen tuen oppilas, mikäli oppilas kykenee noudattamaan joustavan perusopetuksen toiminnassa käytettävää opetussuunnitelmaa ja järjestelyä voidaan kokonaisuutena pitää oppilaan edun mukaisena.

Jokaiselle oppilaalle laaditaan tarvittaessa oma oppimissuunnitelma tai erityisen tuen oppilaille henkilökohtainen opetuksen järjestämistä koskeva suunnitelma eli HOJKS.

JOPO-oppilaan lukuvuoteen kuuluu koulussa tapahtuvaa pienryhmäopetusta ja vierailukäyntejä sekä eri alojen työpaikkaopiskelujaksoja. JOPO-luokalla voi olla myös erilaisia retkiä ja leirikoulu. Ryhmäyttäminen ja toisiin tutustuminen ovat syksyn alun pääteemana. Työpaikkaopiskelujaksojen aikana oppilaat tekevät sopimuksen mukaista työtä ja lisäksi itsenäisesti oppimistehtäviä, jotka täydentävät eri oppiaineiden sisältöjä.

Oppilaat saavat samanlaisen päättötodistuksen kuin muutkin yhdeksäsluokkalaiset kaupungin kouluissa. Yhteisvalinta on II-asteen koulutukseen kuten kaikilla muillakin yhdeksäsluokkalaisilla. Yksilöllinen ja realistinen oppilaanohjaus on merkittävä  osa  JOPO-luokan toimintaa.  JOPO-opetus tukee peruskoulun loppuu saattamista , mutta ei kuitenkaan ole automaattisesti tae päättötodistuksen tai jatko-opintopaikan saamisesta.

Moniammatillisella yhteistyöllä on merkittävä rooli JOPO-toiminnassa. Toimijoina ovat koulun lisäksi nuoriso-, sosiaali- ja terveystoimi sekä ammatilliset oppilaitokset, sekä oppilaille työpaikkoja tarjoavat yritykset ja yhteisöt.

Yhteistyö oppilaiden perheiden  kanssa  on  vuorovaikutuksellista  ja  jatkuvaa. JOPO-luokalla opiskelu vaatii myös huoltajien sitoutumista yhteistyöhön koulun kanssa sekä nuoren tukemiseen.

Oppilasvalinnan edellytyksiä:

• Oppilaalla on vaara jäädä vaille perusopetuksen päättötodistusta tai hänen opiskelunsa ei suju perinteisellä mallilla. JOPO-opiskelu tukisi päättötodistuksen saamista
• Oppilaalla on halua ja kykyä säännölliseen JOPO-opiskeluun. Oppilas on motivoitunut  ja sitoutunut aloittamaan opiskelun JOPO-opetuksessa. Oppilas haluaa hankkia itselleen perusopetuksen päättötodistuksen
•    Oppilas hyötyy JOPO-opetuksen työskentelytavoista, mm. työpainotteisuudesta ja toiminnallisuudesta sekä pienryhmäopetuksesta
• Oppilas on riittävän aktiivinen ja pystyy joustavan perusopetuksen vaatimaan itsenäiseen työskentelyyn
• Oppilas aloittaa syksyllä 2024 opintonsa vuosiluokalla 9.
• Oppilas ja hänen huoltajansa sitoutuvat JOPO-opetukseen

HAKU PÄÄTTYY 6.5.2024
LOMAKKEEN ALKUUN LAITETAAN HUOLTAJAN SÄHKÖPOSTIOSOITE.
KAIKKI HAKIJAT KUTSUTAAN HUOLTAJIEN KANSSA HAASTATTELUUN, JOSTA TULEE AIKATAULU HAKUAJAN PÄÄTTYMISEN JÄLKEEN.

MIKKO INNA
JOPO-OPETTAJA
0505355483